Document ID: 32007R1418

KOMISSION ASETUS (EY) N:o 1418/2007,
annettu 29 päivänä marraskuuta 2007,
Euroopan parlamentin ja neuvoston asetuksen (EY) N:o 1013/2006 liitteessä III tai IIIA lueteltujen tietyntyyppisten jätteiden viennistä hyödynnettäväksi maihin, joihin ei sovelleta OECD:n päätöstä jätteiden maan rajan ylittävien siirtojen valvonnasta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon jätteiden siirrosta 14 päivänä kesäkuuta 2006 annetun Euroopan parlamentin ja neuvoston asetuksen (EY) N:o 1013/2006 (1) ja erityisesti sen 37 artiklan 2 kohdan kolmannen alakohdan,
on kuullut maita, joita asia koskee,
sekä katsoo seuraavaa:
(1)
Komissio on lähettänyt asetuksen (EY) N:o 1013/2006 37 artiklan 1 kohdan mukaisesti kirjallisen tiedustelun kaikille maille, joihin ei sovelleta hyödynnettävien jätteiden maan rajan ylittävien siirtojen valvonnasta tehdyn OECD:n päätöksen C(92)39/lopullinen muuttamisesta tehtyä OECD:n neuvoston päätöstä C(2001)107/lopullinen; tiedustelussa komissio pyysi vahvistamaan kirjallisesti, että jätteitä, jotka on lueteltu kyseisen asetuksen liitteessä III ja IIIA ja joiden vienti ei ole asetuksen 36 artiklan nojalla kielletty, voidaan viedä yhteisöstä hyödynnettäviksi kyseisiin maihin, sekä ilmoittamaan, mitä valvontamenettelyä vastaanottomaassa mahdollisesti noudatetaan.
(2)
Tiedustelussa kutakin maata pyydettiin ilmoittamaan valintansa kyseisen jätteen suhteen: kielletään jätteen tuonti, sovelletaan kirjallista ennakkoilmoitus- ja hyväksyntämenettelyä vai ei sovelleta mitään valvontamenettelyä.
(3)
Asetuksen (EY) N:o 1013/2006 37 artiklan 2 kohdan ensimmäisen alakohdan nojalla ja ennen kyseisen asetuksen voimaantulopäivää komission oli annettava asetus, mitä varten se otti huomioon kaikki saadut vastaukset. Komissio antoi asianmukaisesti asetuksen (EY) N:o 801/2007 (2). Kyseisen päivämäärän jälkeen saadut lisävastaukset ja selvitykset antoivat kuitenkin paremman kuvan siitä, miten vastaanottomaiden vastaukset olisi otettava huomioon.
(4)
Vastauksen komission kirjalliseen tiedusteluun ovat nyt lähettäneet Algeria, Andorra, Argentiina, Bangladesh, Benin, Botswana, Brasilia, Chile, Costa Rica, Egypti, Etelä-Afrikka, Filippiinit, Georgia, Guyana, Hongkong (Kiina), Indonesia, Intia, Israel, Kenia, Kiina, Kirgisia, Kroatia, Kuuba, Libanon, Liechtenstein, Macao (Kiina), Malawi, Malesia, Mali, Marokko, Moldova, Norsunluurannikko, Oman, Pakistan, Paraguay, Peru, Seychellit, Sri Lanka, Taiwan, Thaimaa, Tunisia, Valko-Venäjä, Venäjän federaatio ja Vietnam.
(5)
Eräät maat eivät ole antaneet kirjallista vahvistusta siitä, että jätteitä saa viedä yhteisöstä niihin hyödynnettäviksi. Näin ollen asetuksen (EY) N:o 1013/2006 37 artiklan 2 kohdan toisen alakohdan mukaisesti kyseisten maiden katsotaan valinneen kirjallisen ennakkoilmoitus- ja hyväksyntämenettelyn.
(6)
Eräät maat ilmaisivat vastauksessaan aikomuksensa toteuttaa kansallisen lainsäädäntönsä mukaisia valvontamenettelyjä, jotka ovat erilaisia kuin asetuksen (EY) N:o 1013/2006 37 artiklan 1 kohdassa säädetyt menettelyt. Lisäksi asetuksen (EY) N:o 1013/2006 37 artiklan 3 kohdan mukaisesti kyseisen asetuksen 18 artiklaa olisi sovellettava soveltuvin osin tällaisiin siirtoihin, ellei siirtoihin sovelleta myös kirjallista ennakkoilmoitus- ja hyväksyntämenettelyä.
(7)
Sen vuoksi asetusta (EY) N:o 801/2007 olisi muutettava. Koska tarvittavia muutoksia on monta, selkeyden vuoksi on aiheellista kumota kyseinen asetus ja korvata se tällä asetuksella. Jätteeseen, johon asetuksen (EY) N:o 801/2007 mukaisesti ei sovelleta mitään valvontamenettelyä vastaanottomaassa, mutta joka tämän asetuksen mukaisesti edellyttää ennakkoilmoitusta ja hyväksyntää, ei kuitenkaan sovelleta mitään valvontamenettelyä vastaanottomaassa tämän asetuksen voimaantulosta alkavan 60 päivän mittaisen siirtymäkauden aikana,
ON ANTANUT TÄMÄN ASETUKSEN:
1 artikla
Asetuksen (EY) N:o 1013/2006 liitteessä III tai IIIA luetellun jätteen vientiä, joka ei ole kyseisen asetuksen 36 artiklan nojalla kielletty, hyödynnettäväksi tiettyihin maihin, joihin ei sovelleta hyödynnettävien jätteiden maan rajan ylittävien siirtojen valvonnasta tehdyn OECD:n päätöksen C(92)39/lopullinen muuttamisesta tehtyä OECD:n neuvoston päätöstä C(2001)107/lopullinen, hallinnoidaan liitteessä vahvistetuilla menettelyillä.
2 artikla
Kumotaan asetus (EY) N:o 801/2007.
3 artikla
Tämä asetus tulee voimaan neljäntenätoista päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan sen voimaantulopäivästä.
Asetusta (EY) N:o 801/2007 kuitenkin sovelletaan 60 päivän ajan kyseisestä päivämäärästä alkaen jätteeseen, joka on lueteltu kyseisen asetuksen liitteessä sarakkeessa (c) ja tämän asetuksen liitteessä sarakkeessa (b) tai sarakkeissa (b) ja (d).
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä marraskuuta 2007.

Labels: 3
5
20